**Информационен бюлетин на Съвета по международни счетоводни стандарти (IASB) – юли 2018 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS ® Foundation) и Комитета по разясненията на МСФО (IFRS Interpretation Committee).  
  
Съветът проведе заседания през юли 2018 г. в офисите на Фондация МСФО в Лондон, Великобритания.

Темите, по реда на обсъждането им, включваха:

* [Дейности](https://www.ifrs.org/news-and-events/updates/iasb-updates/july-2018/#1) с регулирани цени
* [Коментар на ръководството](https://www.ifrs.org/news-and-events/updates/iasb-updates/july-2018/#2)
* [Бизнес комбинации под общ контрол](https://www.ifrs.org/news-and-events/updates/iasb-updates/july-2018/#3)
* [Концептуална рамка](https://www.ifrs.org/news-and-events/updates/iasb-updates/july-2018/#4)
* [Въвеждане](https://www.ifrs.org/news-and-events/updates/iasb-updates/july-2018/#5) и прилагане
* [Репутация и обезценка](https://www.ifrs.org/news-and-events/updates/iasb-updates/july-2018/#6)
* [Инициатива за оповестяване](https://www.ifrs.org/news-and-events/updates/iasb-updates/july-2018/#7)
* [Счетоводни политики и счетоводни приблизителни оценки](https://www.ifrs.org/news-and-events/updates/iasb-updates/july-2018/#8)
* [Актуална информация във връзка с Групата за възникващите икономики](https://www.ifrs.org/news-and-events/updates/iasb-updates/july-2018/#9)

**Допълнителна информация**

Предстоящи заседания на Съвета:

* 17–21 септември 2018 г.
* 22–26 октомври 2018 г.
* 12–16 ноември 2018 г.

**Дейности с регулирани цени (Документ по програмата 9)**

На 17 юли 2018 г. Съветът проведе заседание, за да обсъди разработвания счетоводен модел („моделът”) по отношение на дейностите, обект на „регулации с дефиниране на тарифите (ставките)”. Документ по програмата 9A предостави единствено с информативна цел обобщение на взетите до момента решения в порядък на работна хипотеза.

***Оценяване* (Документи по програмата 9Б и 9Г)**

Съветът продължи започнатите през май 2018 г. обсъждания във връзка с оценяването на регулаторните активи.

***Приблизително оценяване на бъдещите парични потоци***

Съветът реши в порядък на работна хипотеза, че по отношение на всеки признат регулаторен актив предприятието следва:

1. Да оценява приблизително бъдещите парични потоци с помощта или на метода на „най-вероятната сума”, или на метода на „очакваната стойност”, в зависимост от това за кой от методите предприятието е достигнало до заключение, че по-добре ще предвижда сумата на паричните потоци, произтичащи от времеви разлики; и
2. Да прилага един и същ метод последователно от възникването на времевите разлики до обратното им проявление.

Съветът обсъди също така и въпроса как предприятието следва да определя дали да взема под внимание резултата от всяка времева разлика поотделно или заедно с една или повече други времеви разлики. Съветът реши в порядък на работна хипотеза, че такива решения следва да се базират на подхода, който по-добре би прогнозирал сумата на получаващите се в резултат бъдещи парични потоци.

Тринадесет от четиринадесетте членове на Съвета изразиха съгласие, а един - несъгласие с тези решения.

***Съществен компонент на финансиране и дисконтов процент***

*Отсъствие на изричен компонент на финансиране*

Съветът реши в порядък на работна хипотеза, че ако регулаторното споразумение не предвижда изрично компенсиране за ефекта от времето между възникването и обратното проявление на времева разлика, предприятието следва да използва преценка, за да определи дали компонентът на финансиране във времевата разлика е съществен.  Тази преценка следва да се базира на фактите и обстоятелствата за конкретното предприятие.

Ако предприятието достигне до заключение, че компонентът на финансиране не е съществен, то тогава не се изисква дисконтиране на бъдещите парични потоци. В случай обаче, че предприятието достигне до заключение, че компонентът на финансиране е съществен, то тогава предприятието следва да използва „разумен процент”, за да дисконтира приблизително оценените парични потоци и незабавно да признае евентуална загуба в печалбата или загубата.

Съветът поиска от екипа да разработи насоки относно факторите, които да бъдат вземани под внимание при определянето на „разумен процент”.

*Изричен компонент на финансиране*

Съветът реши в порядък на работна хипотеза, че когато компонентът на финансиране е изричен, предприятието следва да оценява регулаторния актив, като дисконтира приблизително оценените бъдещи парични потоци, използвайки лихвения процент или нормата на възвръщаемост, установена от регулаторното споразумение по отношение на тези парични потоци. Това изискване обаче няма да се прилага, когато недвусмислени доказателства сочат, че регулаторният лихвен процент или норма на възвръщаемост е установена на равнище, което осигурява излишък или недостиг при компенсирането в резултат на разграничимо събитие или решение. При такива обстоятелства предприятието следва да признае излишъка или недостига при компенсирането в периода, в който настъпва разграничимото събитие или решение.

Тринадесет от четиринадесетте членове на Съвета изразиха съгласие, а един - несъгласие с тези решения.

***Промени в приблизително оценените парични потоци, включително промени, предизвикани от промени в дисконтовия процент***

Съветът реши в порядък на работна хипотеза, че моделът следва да възприеме третирането, изисквано от МСС 8 *Счетоводни политики, промени в счетоводните приблизителни оценки и грешки,* за да отчита счетоводно промените в приблизително оценените бъдещи парични потоци. Вследствие на това:

1. Ефектът от промяна в приблизително оценените бъдещи парични потоци следва да се признава перспективно в печалбата или загубата в:
   1. периода на промяната, ако промяната засяга само този период; или
   2. периода на промяната и бъдещи периоди, ако промяната засяга и тях; и
2. Ако промяната поражда промяна в регулаторен актив, промяната следва да се признава, като се коригира балансовата стойност на свързания с промяната актив в периода на промяната.

Когато регулаторният орган променя лихвения процент или нормата на възвръщаемост, използвана за компенсиране на предприятието за периода между възникването и обратното проявление на времева разлика, Съветът реши в порядък на работна хипотеза, че предприятието следва:

1. Да оценява неуреденото салдо на регулаторния актив, използвайки преразгледания лихвен процент или норма на възвръщаемост, за да дисконтира приблизително оценените бъдещи парични потоци; и
2. Да признава евентуална получаваща се в резултат промяна в балансовата стойност на регулаторния актив в периода на промяната.

Тринадесет от четиринадесетте членове на Съвета изразиха съгласие, а един - несъгласие с тези решения.

***Оценяване на регулаторни пасиви***

Съветът реши също така в порядък на работна хипотеза, че моделът следва да използва едни и същи изисквания за оценяване по отношение на регулаторните пасиви и регулаторните активи.

Всичките четиринадесет членове на Съвета изразиха съгласие с това решение.

***Предложения за редактиране при изготвяне на проекта***

Съветът поиска от екипа при описване на модела да разработи предложения за опростяване, поясняване и добавяне на насоки към взетите на това заседание в порядък на работна хипотеза решения.

***Цел по отношение на представянето и оповестяването* (Документ по програмата 9В)**

Съветът започна обсъждане на целта, която да насочва разработването на изисквания за представяне и оповестяване по отношение на модела.

От Съвета не бе поискано да взема каквито и да е решения.

***Следващи стъпки***

Съветът очаква да продължи с обсъжданията си във връзка с представянето и оповестяването на бъдещо свое заседание.

**Коментар на ръководството (Документ по програмата 15)**

На 17 юли 2018 г. Съветът проведе заседание, за да бъде запознат с актуална информация относно текущото състояние на проекта, посветен на коментара на ръководството. От Съвета не бе поискано да взема каквито и да е решения.

***Следващи стъпки***

Първото заседание на [Консултативната група по въпросите, свързани с коментара на ръководството](https://www.ifrs.org/groups/management-commentary-consultative-group/) ще се проведе през октомври 2018 г. Съветът ще продължи с обсъжданията си след провеждане на първото заседание на Консултативната група по въпросите, свързани с коментара на ръководството.

**Бизнес комбинации под общ контрол**

На 17 юли 2018 г. Съветът проведе заседание, за да бъде запознат с актуална информация относно изследователския проект, посветен на бизнес комбинациите под общ контрол, включително обобщение на дискусиите по време на заседанието през юли 2018 г. на Консултативния форум по счетоводните стандарти.

От Съвета не бе поискано да взема каквито и да е решения.

***Следващи стъпки***

Съветът очаква на бъдещи свои заседания да продължи с обсъжданията си във връзка с методите за счетоводно отчитане на сделки и операции, попадащи в обхвата на този проект.

**Концептуална рамка (Документ по програмата 10)**

На 17 юли 2018 г. Съветът проведе заседание, за да обсъди кога и как съставителите на финансови отчети следва да се обръщат към *Концептуалната рамка за финансово отчитане* за помощ при разработването на счетоводните политики.

От Съвета не бе поискано да взема каквито и да е решения.

**Въвеждане и прилагане (Документ по програмата 12)**

На 17 юли 2018 г. Съветът проведе заседание, за да обсъди проекти, свързани с въвеждането и поддържането на стандартите.

**Бюлетин с актуална информация от КРМСФО (Документи по програмата 12A и 12Б)**

Съветът бе запознат с актуална информация относно проведените през май и юни 2018 г. заседания на Комитета по разясненията на МСФО („Комитета”). Подробности за тези заседания бяха публикувани в Бюлетина с актуална информация от КРМСФО (Документи по програмата 12A и 12Б).

От Съвета не бе поискано да взема каквито и да е решения.

***Разходи, вземани под внимание при оценяване дали даден договор е обременяващ (МСС 37) — възможно изготвяне и въвеждане на изменение с тесен обхват в стандарта* (Документ по програмата 12В)**

Съветът обсъди препоръката на Комитета да предложи изменение с тесен обхват в МСС 37 *Провизии, условни пасиви и условни активи*. Предложеното изменение се отнася до оценката на това дали даден договор е обременяващ и:

1. Ще посочва, че „разходите за изпълнение на договора” в параграф 68 на МСС 37 включват „разходите, които пряко се отнасят до договора”;
2. Ще предостави примери за разходи, които се отнасят и които не се отнасят пряко до договор за предоставяне на стоки или услуги.
3. Няма да въвежда нови изисквания за предприятията да правят оповестявания на информация относно обременяващите договори.
4. Ще въведе специални изисквания за преход за предприятията, които вече се отчитат, използвайки МСФО стандартите. От тези предприятия ще се изисква да прилагат „модифициран ретроспективен” подход, при което ще прилагат предложените изменения по отношение на договори, съществуващи към датата на първоначално прилагане—началото на годишния отчетен период, в който предприятието прилага измененията за първи път.
5. Няма да въвежда специални изисквания за преход за предприятия, възприемащи МСФО стандартите за първи път.

Всички членове на Съвета изразиха съгласие с препоръката на Комитета.

***Следващи стъпки***

На бъдещо свое заседание Съветът ще обсъди стъпките от регламентираната процедура.

***Сделки и операции с участието на борсово търгувани (масови) стоки и криптовалути—потенциален нов изследователски проект* (Документ по програмата 12Г)**

Съветът обсъди сделки и операции с участието на борсово търгувани (масови) стоки и криптовалути.

Дискусията се фокусира върху доминиращото присъствие на сделки и операции с участието на борсово търгувани (масови) стоки и криптовалути при предприятия, които се отчитат, използвайки МСФО стандартите, и възможните дейности по изготвяне и въвеждане на изменения с тесен обхват, които Съветът би могъл да предприеме.

Съветът реши:

1. На бъдещо свое заседание да разгледа практическата осъществимост на възможен проект за изготвяне и въвеждане на изменения с тесен обхват с цел адресиране на стоковите кредити; и
2. За момента да не добавя към работната си програма проект за разработване на стандарт за инвестициите.

Тринадесет от четиринадесетте членове на Съвета изразиха съгласие, а един - несъгласие с тези решения.

Съветът реши също така да поиска Комитетът да предостави допълнителна информация относно това как предприятието би могло да прилага съществуващите понастоящем МСФО стандарти при определяне на счетоводното си отчитане на притежаването на криптовалути и първоначално предлагане на монети.

Всичките членове на Съвета изразиха съгласие с това решение.

***Следващи стъпки***

На бъдещо свое заседание Съветът ще обсъди практическата приложимост на проект за изменение с тесен обхват с цел адресиране на стоковите кредити.

На бъдещо свое заседание Съветът ще разгледа информацията относно криптовалутите, която ще бъде предоставена от Комитета.

**Репутация и обезценка (Документ по програмата 18)**

На 18 юли 2018 г. Съветът проведе заседание, за да продължи с обсъжданията си относно изследователския проект, посветен на репутацията и обезценката. Съветът обсъди целите на последващата си работа в светлината на констатациите от изследването.

В частност, Съветът реши в порядък на работна хипотеза:

1. Да не продължава с преследването на целта за премахване на различията между счетоводните изисквания по отношение на вътрешно генерирани нематериални активи и тези за нематериални активи, които са придобити в бизнес комбинация.

Единадесет от четиринадесетте членове на Съвета изразиха съгласие, а трима - несъгласие с това решение.

1. Да проучи въпроса дали оповестяванията биха могли да бъдат подобрени, така че да се даде възможност инвеститорите по-ефикасно да оценят дали бизнес комбинацията е била добро инвестиционно решение и дали придобитият бизнес се представя след придобиването по начина, очакван към момента на придобиване.

Всичките четиринадесет членове на Съвета изразиха съгласие с това решение.

1. Да се стреми към подобряване изчисляването на стойността в употреба чрез отстраняване от МСС 36 *Обезценка на активи* на*:*
   1. ограничението, изключващо при изчисляването паричните потоци, които се очаква да произтекат от бъдещо преструктуриране или от бъдещо подобряване на актива; и
   2. изискването при изчислението да се използват входящи данни преди данъчно облагане.

Дванадесет от четиринадесетте членове на Съвета изразиха съгласие, а двама - несъгласие с това решение.

1. Да запази съществуващия понастоящем модел за тестване за обезценка в МСС 36, вместо да го променя, така че той да се фокусира върху оценяването на това дали балансовата стойност на придобитата репутация е възстановима.

Девет от четиринадесетте членове на Съвета изразиха съгласие, а петима - несъгласие с това решение.

1. При преследване на целта за опростяване на счетоводното отчитане на репутацията:
   1. Да не разглежда въпроса, касаещ изискването предприятието да отписва/намалява репутацията непосредствено след първоначално признаване.

Десет от четиринадесетте членове на Съвета изразиха съгласие, а четирима - несъгласие с това решение.

* 1. Да проучи въпроса дали да въведе отново амортизиране на репутацията.

Осем от четиринадесетте членове на Съвета изразиха съгласие, а шестима - несъгласие с това решение.

* 1. Да се стреми към евентуално облекчаване/освобождаване от задължителното ежегодно количествено тестване за обезценка на репутацията.

Десет от четиринадесетте членове на Съвета изразиха съгласие, а четирима - несъгласие с това решение.

Съветът реши също така в порядък на работна хипотеза да издаде Документ за обсъждане като следваща стъпка от изследователския проект. (Съветът отбеляза, че това решение не би му попречило да издаде Проект за обсъждане относно, например, целеви подобрения в изчисляването на стойността в употреба.)

Всичките четиринадесет членове на Съвета изразиха съгласие с това решение.

***Следващи стъпки***

Съветът ще продължи със своите обсъждания относно това как да постигне целите, дискутиране по време на това заседание.

**Инициатива за оповестяване—дефиниция за ниво на същественост, целеви преглед на оповестяванията на ниво стандарт и принципи на оповестяването (Документ по програмата 11)**

На 18 юли 2018 г. Съветът проведе заседание, за да обсъди:

1. Дали екипът може да пристъпи към процедурата по гласуване във връзка с проекта, посветен на нивото на същественост;
2. Подходът към изготвяне на проекта на целите и изискванията за оповестяване да бъде тестван като част от целевия преглед на оповестяванията на ниво стандарт;
3. Кой стандарт или кои стандарти следва да бъдат обект на целевия преглед на оповестяванията на ниво стандарт; и
4. Оставащите стъпки във връзка с проекта, посветен на принципите на оповестяването.

***Изменения в МСС 1 и МСС 8—стъпки от регламентираната процедура и гласуване* (Документ по програмата 11A)**

Съветът реши да не представя за повторно обсъждане предложените изменения в дефиницията за ниво на същественост и придружаващите я пояснителни параграфи.

Всичките четиринадесет членове на Съвета изразиха съгласие с това решение.

Съветът се е уверил, че изискванията на регламентираната процедура са изпълнени и че са осъществени достатъчно консултации и анализи, за да се пристъпи към процедурата по гласуване по отношение на предложените изменения.

Всичките четиринадесет членове на Съвета изразиха съгласие с това решение.

Съветът изрази съгласие с предложените срокове и даде разрешение на екипа да подготви предложените изменения за гласуване.

Всичките четиринадесет членове на Съвета изразиха съгласие с това решение.

Нито един от членовете на Съвета не възнамерява да изрази несъгласие с издаването на измененията.

***Насоки за Съвета—цели на оповестяването*(Документ по програмата 11В)**

Относно използването на езика, Съветът реши в порядък на работна хипотеза, че при изготвяне на проект на целите и изискванията за оповестяване в бъдеще, Съветът следва:

1. Да използва нормативен език, предписващ определени изисквания (т.е.- „следва да”), за да задължи предприятията да спазват целите на оповестяванията в стандартите. Всичките четиринадесет членове на Съвета изразиха съгласие с това решение.
2. Да използва нормативен език, който в по-малка степен предписва определени изисквания (например, „следва да обмисли/разгледа/вземе под внимание”), когато се позовава на конкретна информация, която да бъде оповестена. Девет от четиринадесетте членове на Съвета изразиха съгласие, а петима - несъгласие с това решение.
3. Да предприеме следните стъпки за максимално използване на последователен език при изискванията за оповестяване в стандартите:
   1. Да обмисли дефиниране на термините и концепциите, въвеждани за първи път в раздела, посветен на оповестяването, в даден МСФО стандарт.
   2. Да избягва използването на един и същ термин по различен начин в различните стандарти. Ако различните значения за един и същ термин не могат да бъдат избегнати, да обмисли изготвянето на проект на допълнителни насоки, които да обясняват различното използване на термина и ясно да свързват всяко едно използване на този термин с отнасящото се до него обяснение.
   3. Да посочва предвиденото място, когато използва термините „представя” и „оповестява” в изискванията за оповестяване в МСФО стандартите.
   4. Да потърси консултации, включително от екипа по Таксономията на МСФО, на етапа на изготвяне на проект, с цел да се окаже съдействие при идентифициране на евентуални несъответствия в начините, по които термините са описани в предложението или предложенията относно оповестяванията и на други места в стандартите.

Тринадесет от четиринадесетте членове на Съвета изразиха съгласие, а един - несъгласие с това решение.

Относно използването на форматиране и представяне, Съветът реши в порядък на работна хипотеза, че при изготвянето на проект на целите и изискванията за оповестяване Съветът следва:

1. Ако е целесъобразно, да представя обобщените цели в края на всеки раздел, посветен на оповестяванията. Десет от четиринадесетте членове на Съвета изразиха съгласие, а четирима - несъгласие с това решение.
2. Да представя специфични цели на оповестяванията в подчертан („болд”) шрифт. Всичките четиринадесет членове на Съвета изразиха съгласие с това решение.
3. Да организира разделите, посветени на оповестяванията в стандартите, на базата на сходни информационни потребности, които целите и изискванията за оповестяване са предвидени да удовлетворяват. В много случаи се очаква този подход да доведе до раздели, посветени на оповестяванията, които са организирани в групи от сходни или свързани цели на оповестяването. Всичките четиринадесет членове на Съвета изразиха съгласие с това решение.

Съветът реши в порядък на работна хипотеза, че при изготвяне на проект на целите и изискванията за оповестяване в бъдеще, Съветът следва:

1. Да потърси консултации, включително от екипа по Таксономията на МСФО, с цел идентифициране на взаимовръзките между предложението или предложенията за оповестяване и изискванията в МСФО стандартите и насоките в други публикации на Съвета (както на етапа на разработване, така и на етапа на изготвяне на проекта). Всичките четиринадесет членове на Съвета изразиха съгласие с това решение.
2. Да сведе до минимум дублирането при различните изисквания за оповестяване при изготвяне на проектите на МСФО стандартите. Когато повече от един стандарт съдържа сходни изисквания за оповестяване, изискванията следва да бъдат свързани в степента, в която това е възможно вместо да бъдат дублирани. Всичките четиринадесет членове на Съвета изразиха съгласие с това решение.
3. Да не прави препратки към нивото на същественост в разделите, посветени на оповестяванията, на отделните МСФО стандарти. Единадесет от четиринадесетте членове на Съвета изразиха съгласие, а трима - несъгласие с това решение.

***Избор на стандарт или стандарти* (Документ по програмата 11Г)**

Съветът реши в порядък на работна хипотеза да избере МСС 19 *Доходи на наети лица* и МСФО 13 *Оценяване по справедлива стойност,* за да тества проекта на насоки за Съвета, които да бъдат използвани от него при разработването и изготвянето на проект на изискванията за оповестяване.

Тринадесет от четиринадесетте членове на Съвета изразиха съгласие, а един - несъгласие с това решение.

***Следващи стъпки във връзка с проекта—оповестяване на счетоводна политика*(Документ по програмата 11Д)**

Съветът реши в порядък на работна хипотеза да разработи насоки и примери за включване в Изложение за практика по МСФО 2 *Извършване на преценки относно нивото на същественост,* за да поясни и демонстрира прилагането на процедурата от четири стъпки за ниво на същественост спрямо оповестяването на счетоводна политика.

Десет от четиринадесетте членове на Съвета изразиха съгласие, а четирима - несъгласие с това решение.

***Следващи стъпки във връзка с проекта —място на информацията* (Документ по програмата 11Е)**

Съветът реши в порядък на работна хипотеза да не разработва изисквания по отношение на информацията по МСФО, предоставяна извън финансовия отчет.

Единадесет от четиринадесетте членове на Съвета изразиха съгласие, а двама - несъгласие с това решение. Един от членовете на Съвета отсъстваше.

Съветът реши също така в порядък на работна хипотеза да не разработва изисквания по отношение на информация, която не се изисква от МСФО и която се представя в рамките на финансовия отчет.

Дванадесет от четиринадесетте членове на Съвета изразиха съгласие, а един - несъгласие с това решение. Един от членовете на Съвета отсъстваше.

***Технологии и дигитално отчитане* (Документ по програмата 11Ж)**

Съветът реши в порядък на работна хипотеза да реагира на обратната информация относно технологиите и дигиталното отчитане във връзка с Инициативата за оповестяване, като включи уместни съображения в насоките за Съвета, които да бъдат използвани при разработването и изготвянето на проект на целите и изискванията за оповестяване. Съветът реши също така в порядък на работна хипотеза да не предприема допълнителни действия в рамките на проекта относно Принципите на оповестяването, за да прецени ефекта от технологиите и дигиталното отчитане върху оповестяването на счетоводните политики и върху мястото на информацията.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза да разгледа въпросите, отнасящи се до по-общите последствия от технологиите за финансово отчитане като част от инициативата на Фондация МСФО във връзка с технологиите.

Всичките четиринадесет членове на Съвета изразиха съгласие с това решение.

***Следващи стъпки***

Съветът очаква да продължи на бъдещи свои заседания с обсъжданията си относно тестване на насоките, които Съветът да използва при разработване и изготвяне на проект на изискванията за оповестяване.

На бъдещо свое заседания Съветът очаква да обсъди измененията в Изложения за практика 2 *Извършване на преценки относно нивото на същественост,* за да поясни и демонстрира прилагането на процедурата от четири стъпки за ниво на същественост спрямо оповестяването на счетоводна политика. Наред с това, Съветът ще прецени необходимостта от изменение на изискванията относно оповестяванията на счетоводните политики в МСС 1 паралелно с разработване на насоките и примерите за включване в Изложение за практика по МСФО 2.

**Счетоводни политики и счетоводни приблизителни оценки (Документ по програмата 26)**

Съветът бе запознат с обобщение на становищата, получени като обратна информация от членовете на Консултативния форум по счетоводни стандарти (ASAF) във връзка с конкретни аспекти на предложените изменения в МСС 8 *Счетоводни политики, промени в счетоводните приблизителни оценки и грешки*.

От Съвета не бе поискано да взема каквито и да е решения.

***Следващи стъпки***

На бъдещо свое заседания Съветът ще продължи с обсъжданията си.

**Група за възникващите икономики (Документ по програмата 28)**

На 18 юли 2018 г. Съветът по международни счетоводни стандарти („Съветът”) проведе заседание, за да бъде запознат с актуална информация относно ангажирането с Групата за възникващите икономики след срещата й през май 2018 г. в Куала Лумпур. От Съвета не бе поискано да взема каквито и да е решения.

Научете повече за [Групата за възникващите икономики](https://www.ifrs.org/groups/emerging-economies-group/).